En 48-årig mand har tilstået at have solgt enorme mængder narko – torsdag blev han dømt ved Retten i Aalborg.

-	Det er ikke så tit, man ser det i Nordjylland, medgiver specialanklager Kim K. Kristensen i forbindelse med sin seneste sag. Her er en 48-årig mand fra Østjylland idømt 12 års fængsel blandt andet for at have stået for leveringen af 25 kilo amfetamin, 9 kilo kokain og 409 kilo hash. På det tidspunkt, manden begår kriminaliteten, er han ved at afsone en tidligere dom og er på det, anklager Kim Kristensen betegner som en ”udslusningsinstitution” i Nordjylland. -	Det var min påstand, at han skulle have 12 års fængsel. Og forsvarer var enig, siger Kim K. Kristensen. Kæmpe mængder narko Det er i perioden 7. november 2020 til 27. februar 2021, at manden er dømt for tre store narkoforhold, hvor han har brugt den krypterede kommunikationsplatform Sky Global til at aftale levering af stoffer. Det første er 7. november, hvor han er dømt for at indgå en aftale om levering af 15 kilo amfetamin, den anden 26. november, hvor han aftaler levering af 10 kilo amfetamin og et kilo kokain, og den tredje er 27. februar, hvor manden aftaler levering af 329 kilo hash og ni kilo kokain. Manden dømmes også for ved to andre lejligheder, i december 21 og januar 22 – at sælge yderligere 80 kilo hash – altså løber hashsalget op på i alt 409 kilo. Manden får også en tillægsbøde på 10,8 millioner kroner for ulovligt salg af omkring 5,5 millioner cigaretter. Sagen blev ført som en tilståelsessag, og derfor blev manden dømt for alle punkterne i anklageskriftet. -	Han har lagt alle kortene på bordet, siger Kim K. Kristensen og fortsætter: -	I en tilståelsessag af denne karakter får man lidt strafrabat. Så jeg synes, at sagen landede fornuftigt strafmæssigt.